Illum il-Kummissjoni Ewropea nediet il-portal web WiFi4EU. Minn issa, il-muniċipalitajiet tal-Ewropa kollha huma mistiedna jirreġistraw id-dettalji tagħhom qabel l-ewwel sejħa għal proġetti f'nofs Mejju, biex jibbenefikaw minn opportunità ta' finanzjament tal-UE biex jinbnew hotspots tal-internet bla fili li jkunu pubbliċi u b'xejn. Il-programm WiFi4EU joffri vawċers b'valur ta' €15,000 biex il-muniċipalitajiet jistabbilixxu hotspots tal-Wi-Fi fl-ispazji pubbliċi, inklużi l-libreriji, il-mużewijiet, il-ġonna pubbliċi u l-pjazez. Skont id-dikjarazzjoni tal-President Jean-Claude Juncker, l-inizjattiva WiFi4EU għandha l-għan li tikkollega “kull villaġġ Ewropew u kull belt b'aċċess għall-internet bla fili b'xejn madwar iċ-ċentri ewlenin tal-ħajja pubblika sal-2020”. Il-muniċipalitajiet jistgħu jużaw il-vawċers tal-WiFi4EU biex jixtru u jinstallaw tagħmir tal-Wi-Fi (punti ta' aċċess bla fili) fiċ-ċentri tal-ħajja pubblika lokali magħżula minnhom. L-ispejjeż għall-manutenzjoni tan-netwerk jiġu koperti mill-muniċipalità. Il-Viċi President għas-Suq Uniku Diġitali Andrus Ansip stqarr: “Illum permezz tal-ftuħ tal-portal tal-WiFi4EU qed nagħmlu pass konkret 'il quddiem biex ngħinu lill-muniċipalitajiet jipprovdu Wi-Fi b'xejn. Flilwaqt li dan huwa progress importanti, inħeġġeġ ferm lill-Parlament Ewropew u lill-Kunsill biex jikkonkludu l-ħidma fir-rigward tal-kodiċi propost tat-telekomunikazzjoni sabiex tiġi żgurata konnettività b'veloċità għolja fl-UE kollha. Dan jinkludi l-koordinazzjoni tal-ispettru fl-Ewropa kollha u l-ixprunar qawwi ta' investimenti fin-netwerks b'kapaċità għolja li l-Ewropa teħtieġ. Il-Kummissarju għall-Ekonomija u s-Soċjetà Diġitali Mariya Gabriel żiedet: “L-inizjattiva WiFi4EU se tagħti l-aċċess għall-internet b'xejn fl-ispazji pubbliċi fl-UE kollha lil eluf ta' Ewropej. Bis-saħħa tal-programm WiFi4EU, il-komunitajiet lokali se jingħataw is-setgħa li jqarrbu l-konnettività lejn iċ-ċittadini, biex b'hekk ikunu jistgħu jibbenefikaw għalkollox mill-opportunitajiet bla limiti tad-diġitizzazzjoni. Dan huwa pass konkret 'il quddiem sabiex naslu għal riżultati favur it-twettiq tas-Suq Uniku Diġitali”. €120 miljun huma disponibbli mill-baġit tal-UE sal-2020 għall-finanzjament ta' tagħmir għal servizzi pubbliċi tal-Wi-Fi b'xejn f'mhux iżjed minn 8,000 muniċipalità fl-Istati Membri kollha kif ukoll fin-Norveġja u fl-Iżlanda. Kif tapplika għal vawċer tal-WiFi4EU? Il-fażi tar-reġistrazzjoni: Mill-20 ta' Marzu 2018, il-muniċipalitajiet għandhom jirreġistraw fil-portal www.WiFi4EU.eu; Il-fażi tal-applikazzjoni: F'nofs Mejju 2018 se titnieda l-ewwel sejħa, u l-muniċipalitajiet irreġistrati jistgħu japplikaw għall-ewwel lott ta' 1,000 vawċer tal-WiFi4EU (€15,000 kull wieħed). Il-vawċers se jitqassmu fuq bażi ta' min jiġi l-ewwel, jinqeda l-ewwel; Il-fażi tal-assenjament: filwaqt li tiżgura bilanċ ġeografiku, il-Kummissjoni se tħabbar l-1,000 muniċipalità li se jirċievu finanzjament permezz tal-ewwel sejħa. Kull pajjiż li jipparteċipa se jirċievi minn tal-inqas 15-il vawċer. Fis-sentejn li ġejjin, se jitniedu erba' sejħiet oħra tal-WiFi4EU. In-netwerks iffinanzjati mill-WiFi4EU se jkunu b'xejn, mingħajr reklamar u mingħajr il-ġbir ta' dejta personali. Il-finanzjament se jiġi pprovdut biss lil netwerks li ma jidduplikawx l-offerti privati jew pubbliċi eżistenti li jkunu b'xejn u bi kwalità simili fl-istess spazju pubbliku. L-isfond Imħabbra mill-President Juncker fid-diskors tiegħu dwar l-Istat tal-Unjoni f'Settembru 2016, l-inizjattiva WiFi4EU hija parti mir-riforma ambizzjuża tar-regoli tal-UE dwar it-telekomunikazzjoni li tinkludi miżuri ġodda li jissodisfaw il-ħtiġijiet dejjem jikbru tal-Ewropej għall-konnettività u li jagħtu spinta lill-kompetittività tal-Ewropa. L-UE aġixxiet malajr biex jintlaħqu ftehimiet importanti dwar it-tmiem tat-tariffi tar-roaming mill-15 ta' Ġunju 2017 għall-vjaġġaturi kollha fl-UE, dwar il-portabbiltà tal-kontenut li mill-bidu tal-2018 se tippermetti lill-Ewropej jivvjaġġaw bil-films, bil-mużika, bil-logħob elettroniku jew bil-kotba elettroniċi li jkunu abbonaw għalihom f'pajjiżhom, u dwar ir-rilaxx tal-frekwenza ta' 700 MHz għall-iżvilupp tal-5G u ta' servizzi onlajn ġodda. Bħalissa għaddejjin in-negozjati fir-rigward ta' iżjed minn 14-il proposta leġiżlattiva fl-istrateġija tas-Suq Uniku Diġitali – waħda mill-ogħla prijoritajiet tal-Kummissjoni Juncker. Il-Kummissjoni ħeġġet lill-Parlament Ewropew u lill-Kunsill biex jieħdu azzjoni malajr fir-rigward tal-proposti kollha li diġà ġew ippreżentati. Għal Aktar Informazzjoni Mistoqsijiet u Tweġibiet Skeda informattiva